Aga Khan

Aga Khan ( Persies : آقا خان ) is die eretitel van die godsdiensleier en imam van die Nizari-tak van Isma'ilisme.

Die titel is die eerste keer in 1818 deur die Sjah van Persië, Shah Fath'Ali Qajar, aan sy skoonseun Hasan Ali Shah (1804-1881), die 46ste Isma'ili Imam, toegeken. Ná die gewelddadige dood van sy pa het die nuwe imam en sy ma ondersteuning by die Persiese hof gesoek. Die Sjah het sy pa se moordenaars laat teregstel, aan Hasan Ali Shah die titel van Aga Khan (wat ongeveer 'Groot Heerser' beteken) toegeken en vir hom sy dogter Sarv-i Jahan Khanum in die huwelik gegee. Uiteindelik het hy hom as goewerneur van die Qom-provinsie aangestel. Die Aga Khan het 'n indrukwekkende kasteel suid van Mahallat (Mahallat-e Pain) laat bou.

Kort na die dood van Fath'Ali is die eerste Aga Khan as die administrateur van die Kirman-provinsie aangestel. In 1839 vertrek Hasan Ali Shah na Indië, waar hy die Britte tydens die Eerste Anglo-Afghaanse Oorlog (1839–1842) ondersteun het. Hy is opgevolg deur sy oudste seun Ali Shah, Aga Khan II, wat in 1885 gesterf het. Hulle is gevolg deur nog drie Aga Khans, naamlik Prins Sultan Mohammed (Aga Khan III) (1877-1957), die 48ste Imam (1885-1957), Prins Karim El Hoesseni (1936-2025), die 49ste Imam van die Ismailis (1957-2025) en die 50ste Prins Rahim al-Hussaini Aga Khan (2025 - ).

Bronne
Les Agas Khans, Yann Kerlau, Perrin 2004

Kategorie:Adellike titels
Kategorie:Konings